
ΤΕΥΧΟΣ ΤΡΙΤΟ 


Αρ 


. Φύλλου 658 


ΥΠΟΥΡΓΕΙΟ ΠΑΙΔΕΙΑΣ, 

ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ 

Αριθμ. 1/2019 _ 

Το Πειθαρχικό Συμβούλιο των μελών του Δ.Ε.Π. 
των Ανωτάτων Εκπαιδευτικών Ιδρυμάτων (άρ¬ 
θρο 2 παρ. 2 εδ. δ, άρθρο 5 του π.δ. 160/2008, 
άρθρο 65 του ν. 3900/2010 και άρθρο 80 παρ. 5 
περ. β' και γ' του ν. 4009/2011). 

Αποτελούμενο από τους Μαρία Χυτήρογλου, Αντιπρό¬ 
εδρο του Αρείου Πάγου, κωλυομένου του Προέδρου 
του Αρείου Πάγου, ως Πρόεδρο, Βικτωρία Πλαπούτα, 
Σύμβουλο Επικράτειας, Γεωργία Τζομάκα, Σύμβουλο 
του Ελεγκτικού Συνεδρίου, αναπληρωματικό μέλος, 
κωλυομένου του τακτικού μέλους Δέσποινας Καββαδία- 
Κωνσταντάρα, Συμβούλου του Ελεγκτικού Συνεδρίου, 
Νικόλαο Κατσαράκη, Πρύτανη του Τ.Ε.Ι. Κρήτης, ως μέλη. 

Συνήλθε σε δημόσια συνεδρίαση στις 24 Σεπτεμβρίου 
2018, ημέρα Δευτέρα και ώρα 17.00 με παρούσα την 
αναπληρώτρια Γραμματέα του Σταυρούλα Χάρου, Προ- 
ϊσταμένη του Τμήματος Καθαρογραφής του Συμβου¬ 
λίου της Επικράτειας (η Γραμματέας του Συμβουλίου, 
Προϊσταμένη της Διεύθυνσης της Γραμματείας του Συμ¬ 
βουλίου της Επικράτειας, είχε κώλυμα). Αντικείμενο της 
συνεδρίασης ήταν η εκδίκαση, μετά την παραπεμπτική 
σε δημόσια ακρόαση 17/2018 απόφαση του Συμβου¬ 
λίου τούτου, της πειθαρχικής αγωγής που έχει εγερθεί 
από τον Πρόεδρο τουΤ.Ε.Ι. Κρήτης κατά του Εμμανουήλ 
Μαυράκη, Καθηγητή Εφαρμογών του Τμήματος Λογιστι¬ 
κής και Χρηματοοικονομικής της Σχολής Διοίκησης και 
ΟικονομίαςτουπαραπάνωΤ.Ε.Ι., ο οποίος παραστάθηκε 
αυτοπροσώπως και με τον δικηγόρο του Σπυρίδωνα Χρι- 
στόφιλο (Α.Μ. 9711 Δ.Σ.Θεσ/κης), που τον διόρισε στο 
ακροατήριο και πρότειναν ως μάρτυρα τον Δημήτριο 
Κυρίκο, Καθηγητή τουΤ.Ε.Ι. Κρήτης. 

Αφού άκουσε την εισηγήτρια της υποθέσεως Β. Πλα¬ 
πούτα, Σύμβουλο Επικράτειας, η οποία διάβασε την 
17/2018 απόφαση του παρόντος Συμβουλίου, τον μάρ¬ 
τυρα που προτάθηκε, τον δικηγόρο του εγκαλουμένου 
και τον ίδιο τον εγκαλούμενο, οι οποίοι αντέκρουσαν 
το κατηγορητήριο (βλ. ταυτάριθμο Πρακτικό Συνεδρι- 
άσεως) και μελέτησε τα στοιχεία του φακέλου ως και 
τα υποβληθέντα επί της έδρας, υπόμνημα και σχετικά. 


Σκέφθηκε κατά το νόμο 

1. Με την υπ’ αριθμ. 217/22.7.2015 πράξη του Προέ¬ 
δρου τουΤ.Ε.Ι. Κρήτης Ευαγγέλου Καπετανάκη ασκήθη¬ 
κε παραδεκτώς πειθαρχική δίωξη κατά του Εμμανουήλ 
Μαυράκη, καθηγητή Εφαρμογών της Σχολής Διοίκησης 
και Οικονομίας (Σ.Δ.Ο.) του ΤΕΙ Κρήτης, για το πειθαρχικό 
παράπτωμα της αδικαιολόγητης αποχής από την εκτέλε¬ 
ση των καθηκόντων του, κατά το χρονικό διάστημα από 
την 1.9.2013 έως τις 22.7.2015, το οποίο προβλέπεται 
από τις διατάξεις της περ. Γ της παρ. 1 του άρθρου 107 
ν. 3528/2007, (Α'26), όπως το άρθρο αυτό αντικαταστά- 
θηκε με το άρθρο δεύτερο του ν. 4057/2012, (Α' 54), οι 
οποίες (διατάξεις) εφαρμόζονται ανάλογα και για τα μέλη 
Δ.Ε.Π. των Α.Ε.Ι., σύμφωνα με τις διατάξεις του άρθρου 23 
παρ. 1 περ. δ'τουπ.δ. 160/2008, (Α'220), που διατηρήθη¬ 
καν σε ισχύ με το άρθρο 81 περ. 58 του ν. 4009/2011. Η 
όμοια πειθαρχική αγωγή, που είχε ασκηθεί αρχικά με την 
υπ' αριθμ. 202/19.2.2013 πράξη του Προέδρου τουΤ.Ε.Ι. 
Κρήτης Ευαγγέλου Καπετανάκη, κηρύχθηκε απαράδεκτη 
με την υπ' αριθμ. 41/2014 απόφαση του Συμβουλίου 
αυτού. 

2. Σύμφωνα με το άρθρο 27 του π.δ. 160/2008 σε συν¬ 
δυασμό με το άρθρο 23 του ίδιου π.δ/τος, που διατηρή¬ 
θηκαν σε ισχύ με το άρθρο 81 περ. 58 του ν. 4009/2011 
και εφαρμόζονται εν προκειμένω, τα πειθαρχικά παρα¬ 
πτώματα που διαπράττονται από μέλη Δ.Ε.Π. των ΑΕΙ 
παραγράφονται μετά πενταετία από την τέλεσή τους, 
εκτός εάν αποτελούν και αξιόποινες πράξεις, οπότε 
δεν παραγράφονται, πριν από την συμπλήρωση της 
παραγραφής, που ισχύει γι' αυτές. Ομοιου περιεχομέ¬ 
νου είναι και οι διατάξεις του άρθρου 332 ν. 5343/1932, 
που διατηρήθηκαν σε ισχύ με το άρθρο 81 περ. 1 του 
ν. 4009/2011. Επί πειθαρχικών δε παραπτωμάτων που 
τελούνται με περισσότερες της μιας πράξεις ή παραλεί¬ 
ψεις, οι οποίες αποτελούν εκδήλωση και συνέχεια (εξα¬ 
κολούθηση) του ιδίου πειθαρχικού παραπτώματος, ο 
χρόνος της παραγραφής δεν αρχίζει να υπολογίζεται 
πριν από τη συντέλεση της τελευταίας πράξης ή παρά¬ 
λειψης που συνιστά το οικείο πειθαρχικό παράπτωμα, 
δηλαδή από το χρονικό σημείο κατά το οποίο έπαυσε 
να τελείται το κατ' εξακολούθηση πειθαρχικό αδίκημα, 
(βλ. ΣτΕ 153/2016, σκ. 8,1264/2014, σκ. 7 κ.α.). Εξάλλου, 
η παραγραφή αναστέλλεται, κατά πάγια νομολογία του 
ΣτΕ, από την επίδοση στον εγκαλούντα της αποφάσεως 

του παρόντος Συμβουλίου, με την οποία αυτός καλείται 
σε απολογία ενώπιον αυτού, (ΣτΕ 344/2003 κ.ά.). 

3. Σύμφωνα με το άρθρο 326 του ν. 5343/1932 «Περί 
οργανισμού του Πανεπιστημίου Αθηνών», (Α'86), που, 
σύμφωνα με το άρθρο 9 του ν. 249/1976, (Α' 7), εφαρμό¬ 
ζεται και στους πανεπιστημιακούς λειτουργούς όλων των 
Α.Ε.Ι. της Χώρας, εάν καθηγητής των Α.Ε.Ι. επιδεικνύει, 
μεταξύ άλλων, διαγωγή, που απάδει στην αξιοπρέπεια 
του Πανεπιστημιακού λειτουργού, τιμωρείται πειθαρ¬ 
χικούς, επιβαλλομένων των ποινών, που προβλέπονται 
από το ίδιο άρθρο, οι οποίες κλιμακώνονται ως εξής: 
Έγγραφη επίπληξη, πρόστιμο, προσωρινή ή οριστική 
παύση. Περαιτέρω, σύμφωνα με τις διατάξεις του άρ¬ 
θρου 23 παρ. 1 περ. δ' του π.δ/τος 160/2008, «Πρότυπος 
Γενικός Εσωτερικός Κανονισμός Λειτουργίας των Α.Ε.Ι.», 
πειθαρχικό παράπτωμα συνιστά η παραβίαση των κει¬ 
μένων διατάξεων της νομοθεσίας για τα Α.Ε.Ι., η παρα¬ 
βίαση των αποφάσεων των οργάνων του ιδρύματος και 
η παραβίαση των κανόνων συμπεριφοράς, που πρέπει 
να επιδεικνύουν τα μέλη της ακαδημαϊκής κοινότητας, 
ώστε να μη διαταράσσεται η δημοκρατική λειτουργία 
και να μη θίγεται το κύρος του Α.Ε.Ι. και των λειτουργών 
του. Ειδικότερα παραπτώματα συνιστούν, ιδίως, «α) ... 
β)... γ)... δ) η επίδειξη συμπεριφοράς που κατ'ανάλογη 
εφαρμογή του άρθρου 107 του Υπαλληλικού Κώδικα 
(ν. 3528/2007, Α'26) όπως εκάστοτε ισχύει, συνιστά πει¬ 
θαρχικό παράπτωμα για τους δημοσίους υπαλλήλους». 
Περαιτέρω, το άρθρο 106 του Κώδικα Κατάστασης Δημο¬ 
σίων Πολιτικών Διοικητικών Υπαλλήλων και Υπαλλήλων 
Ν.Π.Δ.Δ., (ν. 3528/2007 - Α'26 - όπως αντικαταστάθηκε 
με το άρθρο δεύτερο του ν. 4057/2012), που κατά το 
άρθρο 2 παρ. 2 του ως άνω Κώδικα εφαρμόζεται και στα 
μέλη Δ.Ε.Π. των Α.Ε.Ι., ορίζει ότι «Το πειθαρχικό παρά¬ 
πτωμα συντελείται με υπαίτια πράξη ή παράλειψη του 
υπαλλήλου που μπορεί να του καταλογισθεί». Για την 
στοιχειοθέτηση της έννοιας του πειθαρχικού αδικήμα¬ 
τος, σύμφωνα με την πιο πάνω διάταξη του άρθρου 106 
του ως άνω Κώδικα, απαιτείται σε κάθε συγκεκριμένη 
περίπτωση αντικειμενικούς μεν η δια συγκεκριμένων 
πράξεων ή παραλείψεων του υπαλλήλου παράβαση του 
υπαλληλικού καθήκοντος, υποκειμενικούς δε η υπαίτια 
συμπεριφορά του υπαλλήλου, δηλαδή η παράβαση να 
οφείλεται είτε σε πρόθεση του υπαλλήλου (δόλος) είτε 
σε μη επίδειξη εκ μέρους του της απαιτούμενης, ανάλογα 
με τις περιστάσεις, επιμέλειας (αμέλεια). Ακολούθως, το 
άρθρο 107 του ανωτέρω Κώδικα, όπως αντικαταστά- 
θηκε με το άρθρο δεύτερο του ν. 4057/2012, ορίζει ότι 
πειθαρχικά παραπτώματα είναι, μεταξύ άλλων: «... β) 
κάθε παράβαση υπαλληλικού καθήκοντος που προσ¬ 
διορίζεται από τις υποχρεώσεις που επιβάλλουν στον 
υπάλληλο οι κείμενες διατάξεις, εντολές και οδηγίες,... 
ι) η αδικαιολόγητη αποχή από την εκτέλεση των καθη¬ 
κόντων ...». Οι ως άνω διατάξεις του άρθρου 107 του 
παραπάνω Κώδικα, (όπως αυτές αντί καταστάθηκαν με 
το άρθρο δεύτερο του ν. 4057/2012), δεν μεταβλήθηκαν 
μετά την αντικατάσταση του άρθρου αυτού με το άρθρο 
6 του ν. 4325/2015, (Α' 47), που άρχισε να ισχύει από τις 
11.5.2015, σύμφωνα με το άρθρο 50 του ίδιου νόμου. 

4. Στο άρθρο 2 παρ. 1 και 2 του ν. 2530/1997, (Α' 218 - 


όπως η παρ. 1 αυτού αντικαταστάθηκε με το άρθρο 26 
παρ. 1 περ. α'του ν. 3549/2007 - Α' 69 - και οι περ. β' και 
γ' της παρ. 2 αυτού αντί καταστάθηκαν με το άρθρο 39 
παρ. 19 του ν. 4186/2013 - Α' 193), το οποίο, μολονότι κα- 
ταργήθηκε, (βλ. άρθρο 81 παρ. 16 του ν. 4009/2011), εξα¬ 
κολουθεί να ισχύει μέχρις ότου δημοσιευθεί και ισχύσει 
ο προβλεπόμενος στο άρθρο 5 παρ. 2 του ν. 4009/2011 
Οργανισμός λειτουργίας του Τ.Ε.Ι. Κρήτης, (βλ. άρθρο 80 
παρ. 7 και παρ. 22 περ. α του ν. 4009/2011 σε συνδυασμό 
με το άρθρο 23 παρ. 7 του ίδιου νόμου), ορίζονται τα 
εξής: «Άρθρο 2: Μέλη Δ.Ε.Π. πλήρους και μερικής απα¬ 
σχόλησης: Ι.Τα μέλη Δ.Ε.Π. υποχρεούνται να παρέχουν 
ανελλιπώςτις υπηρεσίεςτους στο Α.Ε.Ι. στο οποίο έχουν 
διορισθεί υπό καθεστώς πλήρους απασχόλησης. Κατ' 
εξαίρεση, μέλη Δ.Ε.Π. μπορούν να εντάσσονται στην 
κατηγορία μερικής απασχόλησης μετά από αίτησή 
τους κατά τα οριζόμενα στο άρθρο 3 του νόμου αυτού, 
εφόσον δεν εμπίπτουν στις προϋποθέσεις περί ασυμβι¬ 
βάστου και αναστολής της ιδιότητας μέλους Δ.Ε.Π.». 2. 
Τα μέλη Δ.Ε.Π. πλήρους απασχόλησης υποχρεούνται. 
α. να διαμένουν και να εγκαθίστανται στο νομό όπου 
εδρεύει το Τμήμα του Α.Ε.Ι. στο οποίο υπηρετούν, β. να 
παραδίδουν προπτυχιακά και μεταπτυχιακά μαθήματα, 
καθώς και να διδάσκουν σε φροντιστήρια ή σεμινάρια, 
σε εργαστήρια ή κλινικές, ενταγμένα στο Πρόγραμμα 
Σπουδών του Τμήματος στο οποίο ανήκουν ή σε άλλο 
Τμήμα ή σε Προγράμματα Σπουδών του οικείου Α.Ε.Ι. 
κατ' ελάχιστο όριο οχτώ (8) ώρες εβδομαδιαίως (...). γ. 
να παρευρίσκονται στους πανεπιστημιακούς χώρους 
δώδεκα (12) ώρες εβδομαδιαίως, κατ'ελάχιστο όριο, πέ¬ 
ραν των οχτώ (8) ωρών διδασκαλίας και να παρέχουν 
κάθε μορφής διδακτικό, ερευνητικό - επιστημονικό και 
διοικητικό έργο....». Στη συνέχεια, με το άρθρο 78 του 
ν. 4310/2014, (Α' 258), το οποίο ισχύει από την ημερο¬ 
μηνία δημοσίευσης του νόμου αυτού (8.12.2014), το 
ελάχιστο όριο εβδομαδιαίας διδασκαλίας μειώθηκε σε 
έξι (6) ώρες, οι οποίες δύνανται να αυξάνονται το πολύ 
κατά δύο (2) επιπλέον ώρες μετά από σχετικές αποφά¬ 
σεις των αρμοδίων οργάνων. Περαιτέρω, με τις διατάξεις 
της περ. γ' της παρ. 1 του άρθρου 17 του ν. 1268/1982, 
(Α' 87), που διατηρήθηκαν σε ισχύ με το άρθρο 81 παρ. 
3 του ν. 4009/2011, ορίζεται ότι: «Η κατά τη διάρκεια του 
διδακτικού έτους υπαίτια απουσία πάνω από 30 εργάσι¬ 
μες ημέρες χωρίς την άδεια του Υπουργού συνιστά το 
πειθαρχικό παράπτωμα της αυθαίρετης απουσίας από 
την άσκηση των καθηκόντων και συνεπάγεται την πα¬ 
ραπομπή στο αρμόδιο Πειθαρχικό Συμβούλιο με κίνηση 
της διαδικασίας για την απόλυση του υπαίτιου από την 
κατεχόμενη θέση». Τέλος, στη διάταξη της παρ. 7 του 
άρθρου 8 του ν. 2083/1992, (ΑΊ59), η οποία κατά τον 
κρίσιμο χρόνο ίσχυε και δεν είχε καταργηθεί (βλ. άρ¬ 
θρο 81 παρ. 9 του ν. 4009/2011), ορίζεται ότι «Ο έλεγχος 
για την τήρηση του νόμιμου ωραρίου και γενικά των 
όρων που χαρακτηρίζουν κάθε κατηγορία των μελών 
Δ.Ε.Π. ανήκει στην αρμοδιότητα και ευθύνη του διευθυ¬ 
ντή τομέα και του προέδρου τμήματος, οι οποίοι είναι 
υποχρεωμένοι να αναφέρουν αμελλητί κάθε παράβασή 
τους στον οικείο πρύτανη. Οι υπαίτιοι της παραβίασης 
των όρων τούτων ... διαπράττουν σοβαρό πειθαρχικό 
παράπτωμα,...». 

5. Στην υπό κρίση υπόθεση, από τα στοιχεία του πει¬ 
θαρχικού φακέλου, την μαρτυρική κατάθεση που ελή- 
φθη κατά τη δημόσια συνεδρίαση του Συμβουλίου της 
24ης Σεπτεμβρίου 2018, την προφορική απολογία του 
εγκαλούμενου ενώπιον του Συμβουλίου κατά την ανω¬ 
τέρω δημόσια συνεδρίαση αυτού και το από 24.9.2018 
απολογητικό υπόμνημα αυτού ενώπιον του Συμβουλίου, 
προκύπτουν τα ακόλουθα: Ο εγκαλούμενος Εμμανου¬ 
ήλ Μαυράκης, Καθηγητής Εφαρμογών του Τμήματος 
Λογιστικής και Χρηματοοικονομικής της Σχολής Διοί¬ 
κησης και Οικονομίας του Τ.Ε.Ι. Κρήτης εντάχθηκε, με 
την με αριθμ. 321 /2-10-2012 απόφαση του Συμβουλίου 
της Σχολής Διοίκησης και Οικονομίας του Τ.Ε.Ι. Κρήτης, 
ύστερα από αίτησή του, σε καθεστώς μερικής απασχό¬ 
λησης από 1/8/2012 έως 31/8/2013. 

Περαιτέρω, με την με αριθμ. 1100/Φ30.2/15-3-2013 
απόφαση του Προέδρου του Τ.Ε.Ι. Κρήτης, έγινε δεκτό 
αίτημα του εγκαλούμενου για κατοχή δεύτερης έμμισθης 
θέσης ως υπαλλήλου της Τράπεζας της Ελλάδος, για το 
ακαδημαϊκό έτος 2012-2013. Στη συνέχεια με την από 
25.7.2013 αίτησή του, που υποβλήθηκε στο Τ.Ε.Ι. Κρήτης 
στις 26.7.2013, (με αριθμ. πρωτοκ. 3813/26.7.2013), ο 
εγκαλούμενος ζήτησε άδεια για κατοχή δεύτερης θέσης 
ως υπαλλήλου τηςΤράπεζας της Ελλάδος και την ανανέ¬ 
ωση της ένταξής του σε καθεστώς μερικής απασχόλησης 
για το ακαδημαϊκό έτος 2013-2014. 

Ακολούθως, ο εγκαλούμενος, με αίτησή του που 
υποβλήθηκε στο Τ.Ε.Ι. Κρήτης στις 3.10.2013, (με αριθμ. 
πρωτοκ. 572/3.10.2013), ζήτησε τη χορήγηση άδειας 
άνευ αποδοχών από 1.10.2013 έως 31.12.2013 λόγω της 
απόσπασής του από την Τράπεζα της Ελλάδος στην Ευ¬ 
ρωπαϊκή Κεντρική Τράπεζα με έδρα την Φραγκφούρτη, 
κατά το ως άνω χρονικό διάστημα. 

Έπειτα από ερώτημα του Διευθυντή της Σχολής Διοί¬ 
κησης και Οικονομίας του Τ.Ε.Ι. Κρήτης προς το Τμήμα 
Λογιστικής και Χρηματοοικονομικής του ίδιου Τ.Ε.Ι. για 
το εάν από 1/9/2013 και εφεξής ο ανωτέρω εγκαλού- 
μενος ανταποκρινόταν στις εκπαιδευτικές του υποχρε¬ 
ώσεις, ο Προϊστάμενος του ως άνω Τμήματος με το υπ' 
αριθμ. 1502/23.10.2013 έγγραφό του προς τον Πρόεδρο 
του Τ.Ε.Ι. Κρήτης, το οποίο κοινοποιήθηκε στο Διευθυ¬ 
ντή της Σχολής Διοίκησης και Οικονομίας του ως άνω 
Τ.Ε.Ι., ανέφερε ότι ο εγκαλούμενος δεν εμφανίστηκε 
στο Τμήμα αυτό και δεν ανταποκρίθηκε στην άσκηση 
των καθηκόντων του από την 1.9.2013, ενώ σε τηλεφω¬ 
νική και ηλεκτρονική επικοινωνία που είχε μαζί του ο 
ως άνω προϊστάμενος μετά τις 10.10.2013, ο εγκαλού- 
μενος του δήλωσε ότι βρισκόταν στην έδρα της Ε.Κ.Τ. 
στη Φραγκφούρτη, με απόσπαση από την Τράπεζα 
της Ελλάδος. Κατόπιν αυτών το Συμβούλιο της Σχολής 
Διοίκησης και Οικονομίας του Τ.Ε.Ι. Κρήτης με την υπ' 
αριθμ. 333/16.10.2013 πράξη του απέρριψε τα ανωτέρω 
αιτήματα του εγκαλουμένου για α) άδεια κατοχής δεύ¬ 
τερης θέσης στην Τράπεζα της Ελλάδος, β) ανανέωση 
της ένταξής του σε καθεστώς μερικής απασχόλησης για 
το ακαδημαϊκό έτος 2013- 2014 και γ) χορήγηση άδειας 
άνευ αποδοχών τριών μηνών (από 1/10/2013 έως και 
31/12/2013) λόγω της απόσπασής του από την Τράπε¬ 
ζα της Ελλάδος στην Ευρωπαϊκή Κεντρική Τράπεζα με 


έδρα την Φραγκφούρτη. Ο εγκαλούμενος ενώ ενημε¬ 
ρώθηκε για την παραπάνω απόφαση, δεν εμφανίστηκε 
στο Τ.Ε.Ι. Κρήτης για την άσκηση των καθηκόντων του 
αλλά την 31 /10/2013 υπέβαλε αίτηση προς το Διευθυντή 
της Σχολής Διοίκησης και Οικονομίας του Τ.Ε.Ι. Κρήτης 
για την επανεξέταση των ανωτέρω αιτημάτων του. Τα 
παραπάνω αιτήματα του εγκαλουμένου απορρίφθηκαν 
με την υπ'αριθμ. 335/4.11.2013 πράξη του Συμβουλίου 
της Σχολής Διοίκησης και Οικονομίας του Τ.Ε.Ι. Κρήτης, 
με την αιτιολογία, μεταξύ άλλων, ότι η απουσία του 
εγκαλουμένου θα παρεμπόδιζε την ομαλή λειτουργία 
της Σχολής Διοίκησης και Οικονομίας του ως άνω Τ.Ε.Ι. 
Η απόφαση αυτή γνωστοποιήθηκε στον εγκαλούμενο 
με το με αριθμ. πρωτ. 5404/4.11.2013 έγγραφο του Δι¬ 
ευθυντή της Σχολής Διοίκησης και Οικονομίας του ως 
άνω Τ.Ε.Ι. Στη συνέχεια στις 10.10.2014 ο εγκαλούμενος, 
που ήδη είχε εξελιχθεί σε επίκουρο καθηγητή της Σχο¬ 
λής Διοίκησης και Οικονομίας του Τ.Ε.Ι. Κρήτης, (βλ. υπ' 
αριθμ. 5215/Φ30.2/25.10.2013 απόφαση του Προέδρου 
του Τ.Ε.Ι. Κρήτης, Φ.Ε.Κ. Γ' 1499/23.12.2013), υπέβαλε αί¬ 
τηση προς τον Πρόεδρο του Τ.Ε.Ι. Κρήτης, με την οποία 
ζήτησε την αναστολή της άσκησης των καθηκόντων του 
από 1.10.2014 έως 30.9.2015, λόγω της υπηρεσίας του 
με θητεία στην Ευρωπαϊκή Κεντρική Τράπεζα, με έδρα 
την Φραγκφούρτη, κατά το χρονικό αυτό διάστημα. Με 
το με αριθμ. πρωτ. 5613/Φ30.2/26-11-2014 έγγραφο του 
Προέδρου του Τ.Ε.Ι. Κρήτης προς τον εγκαλούμενο του 
γνωστοποιήθηκε ότι δεν υφίστανται οι νόμιμες προϋ¬ 
ποθέσεις για την αποδοχή του ως άνω αιτήματος του, 
διότι από την 1.9.2013 και εφεξής αυτός δεν ασκούσε τα 
καθήκοντάτου ως μέλοςτου εκπαιδευτικού προσωπικού 
του Τ.Ε.Ι. Κρήτης αλλά απούσιαζε από την εργασία του 
καθόσον, όπως ο ίδιος είχε ενημερώσει την υπηρεσία 
του Τ.Ε.Ι. Κρήτης, παρείχε εργασία στην Ευρωπαϊκή Κε¬ 
ντρική Τράπεζα με εντολή της Τράπεζας της Ελλάδος, 
της οποίας ήταν υπάλληλος. Προς αντίκρουση του ως 
άνω αποδιδόμενου σ' αυτόν πειθαρχικού παραπτώμα¬ 
τος της αδικαιολόγητης αποχής από την εκτέλεση των 
καθηκόντων του ο εγκαλούμενος, με το από 24.9.2018 
υπόμνημά του ενώπιον του Συμβουλίου, αρνείται την 
τέλεση του παραπτώματος αυτού, χωρίς όμως να αμ¬ 
φισβητεί ότι συνέτρεξαν τα ανωτέρω πραγματικά πε¬ 
ριστατικά. Ειδικότερα, ο ισχυρισμός του εγκαλουμένου 
ότι η απουσία από τα καθήκοντά του ήταν δικαιολογη¬ 
μένη διότι τελούσε σε αναστολή άσκησης των καθηκό¬ 
ντων του κατά το χρονικό διάστημα από 1.9.2013 έως 
22.7.2015, σύμφωνα με τις διατάξεις της περ. γ' τηςπαρ. 
4 του άρθρου 24 του ν. 4009/2011, ως κατέχων θέση 
στην Ευρωπαϊκή Κεντρική Τράπεζα, που είναι διεθνής 
οργανισμός, είναι απορριπτέος, προεχόντως, διότι, ανε¬ 
ξαρτήτως αν η υπηρεσία του στην Ευρωπαϊκή Κεντρική 
Τράπεζα συνιστά κατοχή θέσης σε διεθνή οργανισμό, 
πάντως, ο εγκαλούμενος δεν ισχυρίζεται ότι εκδόθηκε 
σχετική διαπιστωτική απόφαση του Υπουργού Παιδείας, 
Διά Βίου Μάθησης και Θρησκευμάτων για την ενεργο¬ 
ποίηση της αναστολής αυτής, όπως προβλέπεται από 
τη διάταξη της παρ. 5 του άρθρου 24 του ν. 4009/2011. 
Εξάλλου, δεν αποτελεί αντικείμενο εξέτασης από το πα¬ 
ρόν Συμβούλιο η νομιμότητα της απόρριψης σχετικού 

αιτήματος που ισχυρίζεται ότι υπέβαλε στις 2.12.2013 
προς τον Πρόεδρο του Τ.Ε.Ι. Κρήτης αλλά απορρίφθηκε 
καθώς και η νομιμότητα της απόρριψης με την υπ' αριθμ. 
333/16.10.2013 πράξη του συμβουλίου της Σχολής Διοί¬ 
κησης και Οικονομίας του Τ.Ε.Ι. Κρήτης των αιτήσεών του 
για α) άδεια κατοχής δεύτερης θέσης στην Τράπεζα της 
Ελλάδος, β) ανανέωση της ένταξήςτου σε καθεστώς με¬ 
ρικής απασχόλησης για το ακαδημαϊκό έτος 2013- 2014 
και γ) χορήγηση άδειας άνευ αποδοχών τριών μηνών 
(από 1/10/2013 έως και 31/12/2013). Τούτο δε διότι ο 
εγκαλούμενος δεν ισχυρίζεται ούτε προκύπτει ότι άσκη¬ 
σε ένδικο βοήθημα ενώπιον αρμοδίου δικαστηρίου κατά 
της απόρριψης των ανωτέρω αιτημάτων του, το οποίο 
έγινε δεκτό και συνεπώς, οι σχετικές πράξεις απόρριψης 
των αιτημάτων του παρήγαγαν έννομες συνέπειες που, 
εφόσον δεν ανατράπηκαν με κάποιο νόμιμο τρόπο, ήσαν 
δεσμευτικές για τον εγκαλούμενο. 

6. Με τα δεδομένα αυτά, το Συμβούλιο κρίνει ότι ο 
εγκαλούμενος υπέπεσε στο πειθαρχικό παράπτωμα 
της αδικαιολόγητης αποχής από την άσκηση των κα¬ 


θηκόντων του ως μέλους Δ.Ε.Π. της Σχολής Διοίκησης 
και Οικονομίας του Τ.Ε.Ι. Κρήτης από την 1.9.2013 έως 
και τις 22.7.2015 που ασκήθηκε κατ’ αυτού πειθαρχική 
αγωγή, παράβαση προβλεπόμενη και τιμωρούμενη από 
τις διατάξεις της περ. ι' της παρ. 1 του άρθρου 107 του 
ν. 3528/2007, όπως αντικαταστάθηκαν με το άρθρο δεύ¬ 
τερο του ν. 4057/2012. 

7. Κατόπιν των ανωτέρω, το Συμβούλιο κρίνει ότι πρέ¬ 
πει να επιβληθεί στον εγκαλούμενο η πειθαρχική ποινή 
της οριστικής παύσεως. 

Για τους λόγους αυτούς: 

Αποφαίνεται ότι ο εγκαλούμενος Εμμανουήλ Μαυρά- 
κης υπέπεσε στο εις το σκεπτικό της παρούσης αναφε- 
ρόμενο πειθαρχικό παράπτωμα. 

Επιβάλλει σ' αυτόν την ποινή της οριστικής παύσεως. 

Κρίθηκε και αποφασίστηκε στην Αθήνα, αυθημερόν. 

Η Πρόεδρος 
Μ. ΧΥΤΗΡΟΓΛΟΥ 

